Вярнуўшыся пасля армейскай службы ў родныя Бабунічы, Анатоль Ярыга неяк завітаў у Дом культуры. Сумаваў па ігры на барабанах. Тут яго ўвагу і прыцягнула Надзея. Пасля рэпетыцыі як сапраўдны кавалер пачаставаў Надзею і іншых удзельнікаў ансамбля шакаладнымі цукеркамі “Маска” (гэта ўрэзалася ў памяць Надзеі Іванаўне). Запрасілі Толю ў ансамбль ударнікам. Выканаўцай песень была Інна Гвоздзь, якая пазней выйшла замуж і змяніла прапіску на Мазыр. Потым у школу прыйшлі выкладчыкамі баяністка Аксана Курдо і піяністка Марына Скяп’ян. Навучаў тут ігры на баяне і Уладзімір Сокал, ураджэнец суседніх Міхедавіч, аднакласнік Толі Ярыгі. На жаль, Уладзімір Пятровіч страціў зрок. А некалі ён быў і цудоўным акампаніятарам у РДК. Памятаюць яго людзі як сапраўднага майстра ігры на баяне.